Watertrap Nguni's – Bladsy 2 – Van die Boer na die Bord
Gepubliseer op November 18, 2017 November 18, 2017
Grasbees-vleis HOEF nie taai te wees nie.
Dis ‘n feit soos ‘n koei: ‘Grass-fed’ vleis is die smaaklikste, geurigste vleis op die mark. Ek hoor dit gereeld by my kliente dat ons vleis soveel lekkerder is as vleis op die winkelrak (wat my hart baie bly maak).
Maar van tyd tot tyd moet ons hoor dat die vleis ongelukkig baie taai was – taaier as die vleis op die winkelrak (wat my nogal bekommer).
Waar lê die fout? Kon iets verkeerd gegaan het by die slagproses? Het die vleis nie lank genoeg gehang nie? Of lê die fout by ons persepsie?
Want ek moet ruiterlik erken: omdat ons al jare der jare opgehou het om vleis te koop, en net ons eie vleis eet, is ons nogal redelik in die duister oor die verskil tussen ons vleis en ander vleis. En as ons nie ons eie Nguni-vleis eet nie, eet ons graag wildsvleis. Wat baie dieselfde in tekstuur is.
Daarom dat ek onlangs ‘n klient gevra het HOE ons vleis vergelyk met ander grass-fed beesvleis. Hy kon ongelukkig nie antwoord nie, want dit was sy eerste ondervinding met grass-fed. Toe vra ek maar of hy al wildsvleis geeet het? Waarop hy ‘n ongelukkige vergelyking tref tussen ons vleis en Gemsbokvleis (toevallig die enigste wildsvleis wat hy ken).
Gemsbok is juis een van DIE sagste vleise in die mark (soos ek toe later by slagter en jagter moes hoor). Mens is nooit te oud om te leer nie. 😉
So het ek ook by oupa Google gaan kers opsteek.
“Grassfed” taai? In vergelyking met ‘gewone’ voerkraal-vleis, beslis. Die rede? Daardie spiere aan ‘n bees (of enige vleisdier) wat die meeste werk, is geneig om die taaiste, maar ook die geurigste te wees. En dis wat grasbeeste doen. Hulle werk – heeldag lank — met al hul spiere.
Ons Nguni’s loop, hardloop (spring!) tussen weiding, lekbak en watertrog. Hoe sê die spreekwoord? “Never a dull moment” vir ‘n gewone, grasbees nie.
Dit beteken NIE dat ons moet sukkel met taai vleis (en stomp tande) nie. Inteendeel.
Die geheim lê by die gaarmaak.
Die beste plan is: stadig, by lae hitte (lees gerus wat Shannon Hayes hieroor te se het). In ons gejaagde samelewing dikwels nie moontlik nie, maar aan die ander kant – is dit dalk hoog tyd dat ons weer tyd MAAK vir beter eet- en lewensstyle.
Nog ‘n goeie plan: die rojale gebruik van seesout (ja, regtig!)
Kelly van Primally Inspired aan die woord: “…use a liberal amount of salt to create a “dry brine” and then let the steak rest. Salt is the agent that relaxes the tighten woven protein cells and helps break down the protein and fat. The results are a juicy, absolutely flavorful and tender grass-fed steak.
And don’t worry – you won’t be eating all that salt and it won’t taste like a salt-lick, I promise. Most of the salt will get washed away. Only a minimal amount of salt gets trapped inside. And this salt and any other spices and herbs you add get infused throughout the entire steak through osmosis. That makes every bite of your grass-fed steak oh-so-flavorful and tender. It’s absolute perfection!”
Maak SO vir die heerlikste braaivleis:
Kies jou vleisies (enige stukkies braaivleis sal werk).
Sout dit goed in met 1 teelepel growwe seesout, beide kante.
Voeg jou keuse van kruie of speserye by, beide kante.
Laat die vleisies rus, hoe dikker, hoe langer (1 uur per duimdikte).
Spoel al die sout af.
Druk beide kante HEELTEMAL droog (Baie belangrik!)
Braai, kook of soteer die vleisies op jou gunsteling manier.
Geur met peper en ‘n stukkie botter, ghee, vet bo-op elke vleisie.
Laat dit staan vir 5 minute.
(Nou is dit ‘n goeie tyd om almal by die etenstafel te kry, bord in die hand, reg om te skep.)
Gepubliseer op Oktober 13, 2017
Die Geheim van Watertrap Wors.
Vir die ou wat lief is vir sy stukkie wors, is daar so baie om van te kies. Daar is heerlike wors op die winkelrak, gepatenteerde worsresepte wat al pryse gewen het, die slagter se Boerewors, Beeswors, Rumpwors…
Maar beste van alles bly maar daardie worsie wat jy self uitge…wors…tel het.
Al ooit probeer om jou eie wors te maak? Kyk, dis ‘n belewenis.
Nou praat ons nie van die gesukkel met wors wat te kort is, te dun is, te knopperig is of (knyp… KNYP!) uitpeul nie — nee, ons praat oor die groot besluit van wat moet IN en wat moet UIT.
Kyk net bietjie wat sit mense alles in wors: kaas, uie en tamatiesous, selfs pap! Wie weet, volgende kom die bier ook dalk by… (Hmm… nee wat.)
Op ‘n nugter noot: ons was van die begin af seker ons wil ons wors geniet sonder dat die nagevolge van elke (onvermydelike, onwelkome, sintetiese) MSG- en Hormone-verrykte worshappie later by ons kom spook.
Sommer vroeg op ons wors-reis moes ons egter besef daar is nie ‘n wors-speserymengsel op die rak, wat nie MSG bevat nie. Dan maar wors-resepte opsoek, boeke vol. Wat maak wors lekker? Koljander, naeltjies, peper, sout, asyn…? Kerrie…?
Ons het ‘n hele paar dingetjies uitprobeer — op ‘n keer vir die mensies wat nie speserye kan verdra nie, ‘n worsie gegeur met net kruie, sout en asyn. Ook wors gemaak sonder vark, met beesvet of skaapvet, maar sjoe, dis duur.
Uiteindelik het ons ‘n varkboerdery opgespoor waar die varke (soos wafferse veldkonings) op grasveld alleen wei – weg wrede sementvloer-hokkies! En kyk net die vleis – dis GOEIE kwaliteit en skoon! Nog minder om oor te bekommer.
(Kontak ons om ‘n lieflike skoon vark-karkas by ons te bestel — verwek en verpak).
Einde van die wors-reis? Nee wat, dit raak mos nou juis interessant.
Maar ons kan reeds met volle vertroue sê: ons hou baie van ons Watertrap wors. As ons die pakkies so vars van die slagter af, in die vrieskas pak, is die geur alleen genoeg om oor digterlik te raak, op die boere-manier.
Die geheim van Watertrap Wors? Dit ruik SO lekker, want dit proe SO lekker. Niemand gaan verslaaf raak aan Watertrap wors nie, maar lus daarvoor? BAIE!
Watertrap Wors word hoofsaaklik as deel van maandpakke, of halwe karkasse verkoop — dus is daar nie altyd los pakkies beskikbaar nie, maar darem meeste van die tyd . Om seker te maak jy kry jou stukkie wors, gaan loer gereeld in by ons
kontak ons direk.
Gepubliseer op Junie 22, 2017 Augustus 15, 2017
KAN kos ‘gesond’ wees?
Eendag gaan ek ook ‘n boek skryf oor… gesond eet. Maar net eers ‘n bietjie by David Sax (The Tastemakers) gaan kers opsteek oor die hoe en die wat:
“Drink three glasses of milk a day, so long as you avoid lactose and dairy. Beef is filled with much-needed iron and protein, but you should steer clear of red meat entirely. Eat fish, unless it (almost certainly) contains mercury. Margarine is the evolutionary replacement for butter, although it turns out margarine should be avoided like the plague, so how about some more butter?
Eat whatever you want. But don’t finish it. And make sure it contains no gluten, because gluten is certain death. Be sure to read the labels on your food, but do not for one second trust the information printed there.”
Ai tog, David… 😃
Mens moet maar lag, want dis waar — vir elke studie wat sê: “Eet hierdie superkos vir ‘n lang gelukkige lewe”, is daar ‘n ‘teenstudie’ wat sê: “Gooi weg, dit maak dood!”. (Dink bv. aan die tans so berugte klapperolie…)
Wat is kos? Volgens Wikipedia is kos daardie ding wat mens (dier, plant) nodig het vir:
* Energie (die brandstof wat verbrand word vir energie sodat selle hul funksies kan verrig)
* Groei (boustowwe vir die vervaardiging van nuwe selle)
* Beskerming teen siektes (boustowwe vir sterk selwande met goeie weerstand).
* Herstel (boustowwe vir die vervanging van beskadigde weefsel).
En ‘gesonde’ kos?
Wel, as mens mooi dink, besef jy: kos kan nie gesond of ongesond wees nie – dis jy wat gesond of ongesond is. Maar kos kan siek maak, of… gesond.
Nou, hoe om te weet wat maak (of hou) jou gesond?
Eenvoudig: Luister na jou liggaam. Los die goed wat jou siek maak. Eet die goed wat jou gesond maak.
So, wat dink julle van my splinternuwe Watertrap Promosie Slagspreuk:
Dis Nguni. Dis sappig. Dis geson… ag, dinges… ek bedoel… VOEDSAAM!